SPL :: Oñemomorãta ñe’ẽ ypy peteĩ arapokõindy pukukue\nOñemomorãta ñe’ẽ ypy peteĩ arapokõindy pukukue\nPublicado: 02/19/21 11:16:a. m.\nÑe’ẽ Ypy Ára Yvy’ape Ári, ojegueromandu’átava ko arateĩ 21 jasykõime, rérape Paraguái Ñe’ẽnguéra Sãmbyhyha (PÑS) guive, heta ambue temimoĩmby ha tapicha katupyry ñepytyvõme, ombosako’i heta mba’e oñehesa’ỹijo ha oñeñomongeta hag̃ua tuichamba’eha ñe’e ypy ha ese ñeñangareko ñane retãme.\nOpa umi mba’e oikótava (amandaje, mba’ekuaapy ñehesa’ỹjo, ñomongeta, jeikuaauka, ha ambueve mba’e) ojejapopaitéta tembipurupyahy Zoom ha Facebook Live Paraguái Ñe’ẽnguéra Sãmbyhyha mba’e rupive. Opa umi mba’e oñembosako’íva ojejapo hag̃ua ikatu oñemoñe’ẽ ojehesakotúrõ ko’ápe: Ñe’ẽ Ypy Arapokõindy Apopyrãnguéra.\nParaguáipe oikove oñondive heta ñe’ẽ, taha’e umi mokõi ñane ñe’ẽ tee, guarani ha castellano, umi 19 ypykuéra ñe’ẽ, iñe’ẽngúva ñe’ẽ ha opa umi pytaygua ñe’ẽ oikovéva avei ñane retãme. Ñe’e ypy ñemomba’e ha ñeñangareko hese niko derécho jaguerekóva ha oĩva Léi 4251/10 “Ñe’ẽnguéra reheguápe”.\nÑe’e ypy ñemomorã oykeko Organización de las Naciones Unidas, Tekombo’e ha Tembikuaa Motenondeha, Guarani Ñe’ẽ Rerekuapavẽ, Academia Paraguaya de la Lengua Española, Comisión Lingüística del Pueblo Nivaclé, universidades públicas, institutos superiores, Fenapas, Inaes, Consejo de Educación Indígena, lingüista-kuéra ha ambueve tapicha arandu ñane retãme ha tetã ambue pegua.\nÑe’ẽ ypy niko he’ise upe ñe’ẽ tenondeve oipurúva peteĩ tapicha, katuete nunga oguerúva hógagui ha isy ombohasapyre chupe. Paraguáipe, guaranihína upe ñe’ẽ hetave ñane retãygua oipurúva tenonderãite hekovépe.\nKo Ñe’ẽ Ypy Ára Yvy’ape Ári ñemomorã 21 jasykõime omoñepyrũva’ekue Unesco upe 2000 arýpe, jahechápa noñemoasãiri ñe’ẽita ha arandupykuéra.